<classify> MAOFISA wa Shirika la Viwango Tanzania TBS wameondoa kwenye soko zaidi ya tani moja ya nguo za ndani za mitumba, ikiwa ni mwendelezo wa mkakati wa shirika hilo la kuhakikisha nguo hizo hazitumiwi na Watanzania.Operesheni ya kuondoa nguo hizo ilifanyika mwishoni mwa wiki katika soko la Tandika, wilayani Temeke jijini Dar es Salaam.Akizungumza na waandishi wa habari wakati wa utekelezaji wa hilo, Mkaguzi wa TBS, Emmanuel Saimon, alisema hatua hiyo ni mwendelezo wa mikakati ya shirika ya kuondoa nguo hizo kwenye soko kwa sababu zina madhara kiafya.Alisema miongoni mwa malengo ya uwepo wa shirika hilo ni kulinda afya za walaji, kwa hiyo wanaondoa nguo hizo kwenye soko kwa sababu zina madhara. Alitaja baadhi ya madhara ya kiafya yanayosababishwa na nguo hizo kuwa ni pamoja na magonjwa ya ngozi, ikiwemo saratani.Kwa hiyo tunatoa mwito kwa Watanzania wasipende kuvaa nguo za ndani za mitumba zina madhara ndiyo maana tunaziondoa, alisema na kuongeza kwamba nguo hizo zikishaondolewa zinateketezwa.Alitoa mwito kwa wafanyabiashara wa nguo hizo kutojihusisha na biashara hizo ili kuepuka hasara. Alisema msako huo unaendeshwa na maofisa wa shirika la viwango Tanzania nchi nzima.Aliongeza kuwa tangazo la kupiga marufuku nguo hizo lililotolewa kwenye vyombo vya habari na sasa zoezi linaloendelea ni utekelezaji wa kuondoa nguo hizo. Utekelezaji huu ni kwa mujibu wa matakwa ya sheria ya viwango ya 2009 inayozuia matumizi ya nguo za ndani za mitumba.  <topic>: kitaifa 